Ritratt: Shutterstock fuq Flimkien Magazine  Issib ġenituri li jkunu stretti ħafna: tista' ssejħilhom "dittaturi". Hawn oħrajn permissivi u kollox jgħaddi; insejħulhom "laissez-faire". Imbagħad hawn min irabbi b'mod "demokratiku", fejn kulħadd jista' jitkellem u jiddiskuti bla biża'. Ma hemmx dubju li dan hu l-aħjar stil ta' trobbija. Iżda llum se nitkellmu fuq stil ieħor li nassoċjawh maż-żgħażagħ: il-helicopter parenting. Kien Dr Haim Ginott li fl-1969 ħareġ b'dan il-kunċett. Nafu kif itir ħelikopter – itir fil-baxx u minn fuqu tista' tara tajjeb l-art taħtek. Minn fuqu tista' tara x'qed jiġri, fejn hemm in-nies, eċċ. u għalhekk jintuża f'xi emerġenza jew salvataġġ. Imma dan x'għandu x'jaqsam mat-trobbija tat-tfal? Ħafna żgħażagħ iħossu li l-ġenituri tagħhom jikkontrollawhom iżżejjed. Jipproteġuhom iżżejjed u ma jħallulhomx spazju biex jikbru. Imma, kif ngħidu, iż-żejjed ħu n-nieqes – u din l-eżaġerazzjoni tista' tagħmel aktar ħsara milli ġid. Meta l-ġenituri jikkontrollaw iżżejjed, uliedhom żgħażagħ iħossuhom li għadhom qed jiġu stmati ta' tfal żgħar, li l-ġenituri ma jafdawhomx. Dan jista' jwassal biex ikissrilhom l-istima tagħhom infushom u hekk jitilfu l-kunfidenza fihom infushom. Dawn huma żewġ ħiliet importanti ħafna fl-adolexxenza biex uliedna jkunu jistgħu jkampaw ma' sħabhom. Dan in-nuqqas ta' fiduċja jweġġagħhom u jista' jwassal għal ribelljoni – li mhi ħaġa sabiħa xejn. G ħ al iex xi ġ enituri jkunu ħ elikopters fuq uliedhom? Bi ż a' mill-konsegwenzi : Il-ġenituri jibżgħu li wliedhom jista' jkollhom xi falliment u li dan se jdejjaq lil uliedhom, jew iġegħelhom jaqgħu għaċ-ċajt quddiem l-oħrajn, u għalhekk iħossu li għandhom jindaħlu u jipproteġuhom. L-intenzjoni tal-ġenituri tkun tajba, imma l-metodu ma jkunx. A n s jetà ż ejda fil- ġ enituri stess: Din l-ansjetà tista' tkun dwar l-ispejjeż, il-futur jew ix-xogħol tat-tfal fil-futur. Din l-ansjetà żejda tista' twassal il-ġenituri biex jippruvaw jieħdu kontroll sħiħ tal-ħajja ta' wliedhom, u b'hekk l-adolexxenti jibqgħu lura. O vercompensation : Hawnhekk il-ġenituri jippruvaw ipattu għal dak li ma kellhomx huma fi tfulithom, iżda dan jagħmluh b'mod eżaġerat. Ġenituri influwenzati minn ġenituri oħra: Jistgħu jkunu qed jiġu influwenzati minn ġenituri oħra li jkunu qed jikkontrollaw iżżejjed lil uliedhom u jippruvaw jikkupjawhom inkella jħossuhom li qed jonqsu. Fi ftit kliem, meta l-ġenituri ma jibdewx jersqu lura u jagħtu aktar spazju lil uliedhom adolexxenti jista' jseħħ propju dak li jkunu xtaqu jevitaw – kif ngħidu bil-Malti: iġibu l-ġebla fuq saqajhom għax it-tfal xorta waħda jitilfu l-istima tagħhom infushom, ma jiżviluppawx ċerti ħiliet importanti għall-ħajja, tiżdied l-ansjetà fihom, u jħossuhom falliment u ddiżappuntati. Kif ma nsirux ħ elikopters? Nagħmlu dan billi nħarrġuhom f'ħiliet importanti bħas-sens ta' responsabbiltà. Ngħinuhom isaħħu l-istima tagħhom infushom billi minflok nikkritikawhom noffru inkuraġġiment u nagħtuhom spazju jikbru. Insemmulhom it-tajjeb li għandhom. Nippruvaw nifhmu l-emozzjonijiet tagħhom u nisimgħuhom mingħajr ma mmaqdru. Fuq kollox, bħala ġenituri rridu jkollna u nżidu l-fiduċja fina nfusna. Uliedna qed jikbru u ftit ieħor se jtiru mill-bejta bħalma għamlu oħrajn qabilhom. Mhux sew inżommuhom imwaħħlin magħna, li ma nippreparawhomx għall-ħajja, li ma ngħinuhomx ifendu għal rashom. Niftakru li mhux dak li nagħmlu għal uliedna li se jġibilhom suċċess fil-ħajja imma dak li ngħallmuhom jagħmlu għalihom infushom! Tista' tara l-verżjoni diġitali ta' FLIMKIEN billi tagħfas hawn.